钦定古今图书集成/明伦汇编/人事典/第003卷 > 淮南子 > 《缪称训》
## 钦定古今图书集成/明伦汇编/人事典/第003卷 > 淮南子 > 《缪称训》

“骄溢之君，无忠臣；口慧之人，无必信。交拱之木，无把
之枝；寻常之沟，无吞舟之鱼。根浅则末短，本伤则枝
枯。福生于无为，患生于多欲，害生于勿备，秽生于《弗
耨》。”圣人为善若恐不及，辟祸若恐不免，蒙尘而欲毋
眯，涉水而欲无濡，不可得也。是故知己者不怨人，知
命者不怨天。福由己发，祸由己生。圣人不求誉，不辟
诽，正身直行，众邪自息。今释正而追曲，倍是而从众，
是与俗俪走，而内行无绳，故圣人反己而弗由也。道
之有篇章形埒者，非至者也。尝之而无味，视之而无
形，不可传于人。大戟去水，亭历愈胀，用之不节，乃反
为病。物多类之而非，唯圣人知其微。